**OBRAZLOŽENJE OPĆEG DIJELA FINANCIJSKOG PLANA**

**07720 DRŽAVNI HIDROMETEOROLOŠKI ZAVOD**

**PRIHODI I PRIMICI**

Prihodi i primici ostvaruju se iz sljedećih izvora:

Izvor 11 Opći prihodi i primici

Izvor 31 Vlastiti prihodi

Izvor 51 Pomoći EU

Izvor 52 Ostale pomoći

Izvor 559 Ostale refundacije iz pomoći EU

U Proračunskom okviru 2024-2026. očekuje se ostvarenje prihoda u skladu s planiranim financijskom planom za svaku pojedinu godinu. Planirana sredstva bit će utrošena u skladu s dinamikom provedbe, planom nabave i preuzetim obvezama.

Ukupni prihodi i primici Državnog hidrometeorološkog zavoda u 2024. godini planirani su u ukupnom iznosu od 23.974.083 eura, u 2025. godini 20.819.726 eura i u 2026. godini 20.967. 821 eura.

U financijskom planu za razdoblje 2024. -2026. godine više od 60% prihoda od ukupno planiranih, odnosi se na izvor 11 Opći primici i prihodi. Prihodi na izvoru 11 u sljedećem trogodišnjem razdoblju su manji u odnosu na aktualni tekući plan 2023. s obzirom na to da su tijekom 2023. godine bila osigurana dodatna sredstva od strane Ministarstva poljoprivrede za provedbu operativnih poslova obrane od tuče i za završetak projekta METMONIC.

U 2024. godini očekuje se ukidanje postojećeg izvora 12 Sredstva učešća za pomoći zbog završetka projekta VEPAR u 2023. godini.

Izvor 31 Vlastiti prihodi obuhvaća više od 15% strukture svih prihoda, a u 2024. godini očekuje se smanjenje u odnosu na planirane prihode iz prethodnih razdoblja. Budući da je u tijeku rješavanje imovinsko-pravnih odnosa i izrada troškovnika, izgradnja i opremanje nove zgrade planirane u prethodnom Proračunskom okviru 2023.-2025., prebacuje se u 2025. i 2026. godinu te se ostvarenje prihoda na izvoru 31 očekuje u učešću nešto manjem od 15%.

Unutar ukupnih prihoda u trogodišnjem okviru, planirano je manje od 1% prihoda na izvoru 51 Pomoći EU. Za prve dvije godine proračunskog okvira 2024.-2026. u odnosu na prethodno razdoblje predviđeno je povećanje dok je u zadnjoj godini najmanja zastupljenost prihoda na izvoru 51 zbog završetka projekta LIFE CITY TRAQ.

Kroz naredno trogodišnje razdoblje, na izvoru 52 Ostale pomoći očekuje se znatno smanjenje prihoda i oni iznose nešto manje od 17% od ukupno planiranih prihoda u 2024. godini, u 2025. godini oni iznose nešto više od 6% te manje od 5% od ukupno planiranih od prihoda u 2026. godini.

Budući da je u 2023. godini počeo novi projekt CLIM4CAST, očekuje se novi prihod u sljedećim godinama na izvoru 559 Ostale refundacije iz pomoći EU a obuhvaćat će oko 1% ukupno planiranih prihoda. U narednom trogodišnjem razdoblju očekuje se smanjenje s obzirom na to da projekt završava 2026. godine.

U zadanom proračunskom okviru, zbog završetka provedbe projekata METMONIC i AIRQ, više neće biti potrebe za izvorom 563 Europski fond za regionalni razvoj.

**RASHODI I IZDACI**

Ukupni rashodi i izdaci Državnog hidrometeorološkog zavoda u 2024. godini planirani su u ukupnom iznosu od 23.974.083 eura, u 2025. godini 20.819.726 eura i u 2026. godini 20.967 821 eura. Rashodi i izdaci planirani su po aktivnostima i projektima, izvorima financiranja i ekonomskoj klasifikaciji.

Najznačaniji rashod od ukupno planiranih rashoda u trogodišnjem razdoblju, odnosi se na skupinu

31 Rashodi za zaposlene (plaće, doprinosi i ostala materijalna prava) i 32 Materijalni rashodi (energija, komunalne usluge, članarine i norme, intelektualne i ostale usluge).

Osim toga, veliki dio planiranih rashoda odnosi se na naknade honorarnim motriteljima na meteorološkim, kišomjernim i postajama za kvalitetu zraka koji su neophodni za kontinuirano praćenje i bilježenje podataka i promjena te na najam poslovnih prostorija koje DHMZ koristi za obavljanje redovnog poslovanja.

Najveće promjene u odnosu na prethodno razdoblje odnose se na završetak tri velika projekta u tekućoj 2023. godini te su značajna sredstva planirana za njihovu uspješnu implementaciju.

**PRIJENOS SREDSTAVA IZ PRETHODNE I U SLJEDEĆU GODINU**

Državni hidrometeorološki zavod je iz 2022. godine prenio neutrošena sredstva na izvoru 31 Vlastiti prihodi i na izvoru 52 Ostale pomoći.

Sredstva na izvoru 31 koja su planirana za obnovu zgrade Pomorsko meteorološkog centra Split u Divuljama zbog neriješenih imovinsko pravnih odnosa nisu utrošena jer nije bilo moguće započeti planirane postupke nabave. Također, zbog prolongiranih građevinskih radova na izgradnji objekta DHMZ-a na Komiži plaćanje još nije izvršeno.

Značajan iznos planiranih sredstava na izvoru 31 u 2024. godini planira se potrošiti na financiranje aktivnosti i nabava koje će osigurati neometano obavljanje djelatnosti, budući da sredstva iz izvora 11 državnog proračuna nisu dostatna za održavanje meteorološke, hidrološke mreže i mreže za kvalitetu zraka.

Neutrošena sredstva na izvoru 52 odnose se na sredstva dobivena od međunarodnih organizacija, Fonda za zaštitu okoliša i energetsku učinkovitost te od županija za sufinanciranje i provedbu projekata i aktivnosti obrane od tuče.

Sredstva uplaćena od strane međunarodnih organizacija odnose se na financiranje međunarodnih projekata i prenijet će se u naredno razdoblje u svrhu njihove daljne provedbe.

Sredstva Fonda za zaštitu okoliša i energetsku učinkovitost odnose se na refundaciju sredstava po projektima AIRQ i METMOMIC te na finaciranje aktivnosti koje provodi Državna mreža za trajno praćenje kvalitete zraka.

Sredstva od strane županija uplaćuju se na ime provođenja aktivnosti obrane od tuče. Zavod je u 2022. godini provodio samo nužne radnje u provedbe Zakona obrane od tuče u skladu s preporukom Ministarstva poljoprivrede. Dio sredstava na izvoru 52 planira se potrošiti na zbrinjavanje lansirnih postaja u narednom razdoblju.

U sljedećem financijskom razdoblju razlika u prijenosu sredstava bit će posljedica utrošenih sredstava tijekom 2023. godine za potrebe sufinanciranja projekta METMONIC i ostalih aktivnosti za koja su bila nedostatna proračunska sredstva.

**UKUPNE I DOSPJELE OBVEZE**

|  |  |  |
| --- | --- | --- |
|  | Stanje obveza na dan 31.12.2022. | Stanje obveza na dan 30.06.2023. |
| Ukupne obveze | 1.977.117,07 | 3.304.754,55 |
| Dospjele obveze | 8.787,35 | 211.672,23 |